Bylmoorde: Uitspraak uitgestelHenri van Breda buite die hof (27 Maart 2018). Foto: ANA Die Wes-Kaapse hooggeregshof het Dinsdag die uitspraak van die verhoor teen die moordbeskuldigde Henri van Breda tot 21 Mei uitgestel. Die hof sou op 23 April uitspraak in dié opspraakwekkende verhoor gelewer het, maar regter Mushtak Parker het Dinsdag die saak uitgestel sonder om ŉ rede te gee vir die maand lange vertraging. Regter Siraj Desai, wat die verhoor aangehoor het, was nie by die hof nie. Regter Parker het gesê mediaberigte dat Desai “tydelik van die saak verwyder is”, is hoegenaamd nie waar nie. “Niks kan verder van die waarheid wees nie,” het hy gesê. Desai sal na verwagting steeds die uitspraak in Mei behartig. Van Breda word daarvan beskuldig dat hy sy ouers, Martin en Theresa, en sy ouer broer, Rudi, vermoor het. Hy staan ook tereg op ŉ aanklag van poging tot moord in verband met die bylaanval op sy suster, Marli, wat ten tyde van die aanval 16 jaar oud was. Die staat het aangevoer die feit dat Marli die aanval oorleef het, is “ŉ wonderwerk” en nie omdat die aanval op haar minder ernstig was nie. Die aanval in die Van Breda-gesin se huis in die De Zalze-landgoed in Januarie 2015 het skokgolwe deur die land gestuur en Suid-Afrikaners het die hofverrigtinge sedertdien met ŉ valkoog dopgehou. Van Breda ontken dat hy sy gesin leed aangedoen het en beweer ŉ inbreker met ŉ mes en ŉ byl het sy gesin aangeval en hy was gelukkig genoeg om die aanval te oorleef.